Sikorsky MH-60R Seahawk

Sikorsky MH-60R Seahawk fra Sikorsky og Lockheed Martin er en fleksibel multimissions helikopter baseret på den velkendte amerikanske UH-60 Black Hawk og er et medlem af Sikorskys S-70 familie (udviklet i 1970-erne). MH-60R Seahawk har været operativ siden 2006 og er nu den bærende enhed i den amerikanske flådes helikopterplan for det 21. århundrede.

Funktion 
Seahawk-helikopteren kan operere fra landjorden, men er udviklet til udstationering om bord på helikopterbærende krigsskibe, eksempelvis Absalon-klassen. Herfra kan MH-60R indsættes til søs eller i kystnære områder og udfylde en lang række missioner:

 Mod overfladeenheder (Anti-Surface Warfare (ASuW))
 Specialstyrkeoperationer (Naval Special Warfare (NSW))

 Kommando og kontrol (Command, Control, Communications, Computers, and Intelligence (C4I))
 Artilleriobservation (Naval Surface Fire Support (NSFS))
 Eftersøgning og redning (Search And rescue (SAR))
 Eftersøgning og redning i kampzoner (Combat Search And Rescue (C-SAR))
 Personel- og troppetransport
 Forsyning af skibe til søs (VERTical REPlenishment (VERTREP))
 Sygetransport (MEDical EVACuation (MEDEVAC))
 Kommunikationsplatform (Relay)

Dertil kommer der mulig brug af sonarsystemerne der gør MH-60R effektiv til antiubådskrigsførelse (AntiSubmarine Warfare (ASW)) og som minerydder (Airborne Mine CounterMeasures (AMCM)).

Udvikling 

Den amerikanske flåde har udstukket en kurs mod reduktion i antallet af forskellige operative helikoptermodeller og vil fremover erstatte de nuværende otte modeller med to: Sikorsky MH-60R (Romeo; NATO's fonetiske alfabet for 'R') og MH-60S (Sierra).

US Navy begyndte derfor udviklingen af MH-60R modellen i 1993 med udgangspunkt i årtiers operativ brug af helikoptere. Oprindeligt begyndte programmet som en ombygning fra eksisterende SH-60B og SH-60F helikoptere til MH-60R. En tidlig testversion af MH-60R havde derfor sin første flyvetur i 2001. Samme år blev projektet også restruktureret fra ombygninger til  et program for anskaffelse af nybyggede helikoptre.

Sikorsky udviklede flyvestellet som den seneste udgave af den gennemprøvede Seahawk-familie, mens Lockheed Martin er primær systemleverandør til MH-60R programmet med ansvar for hele integrationsindsatsen.

Forbedringerne på MH-60R inkluderer bl.a. et nyt såkaldt glascockpit, opgradering af mission- og flight display, Advanced Flight Control Computer (AFCC) og integreret selvforsvar. Sensorerne er blevet opgraderet inklusive: Electronic Support Measures (ESM), Airborne Low Frequency Sonar (ALFS), Forward Looking Infrared (FLIR). Våbensuiten inkluderer torpedoer og Hellfire-missiler. Dertil kommer en række forbedringer fokuseret på reduktion af omkostninger til logistik og levetidsomkostninger.  

Fremover har den amerikanske flåde et opgraderingsprogram med nye tilføjelser og justeringer i ydeevnen således, at MH-60R Seahawk kan forblive en teknologisk relevant platform over sin levetid.

Første deployering 

US Navys eskadrille HSM-41 modtog i december 2005 den nye Seahawk. Romeo-modellen gennemgik succesfuldt de endelige tests før ibrugtagning i flåden i 2007. Eskadrille HSM-71 ("Raptors") blev i august 2008 udstyret med de første elleve kampklare helikoptere.

Juli 2009 markerede begyndelsen for udsendelser af Sikorsky MH-60R om bord på hangarskibe. Den første store deployering skete tilknyttet til hangarskibet USS John C. Stennis (CVN-74). Henover de seks måneder som udsendelsen varede, fløj HSM-71's "Raptors" over 2.700 timer fordelt på de 11 helikoptere. "Raptors" gennemførte over 1.500 flyveture med en tilgængelighed på 95 %. Resultatet af den første deployering medførte en nominering i forsvarskategorien af Aviation Weeks Laureate Pris 2010 .

Interessen fra Danmark 

Igennem en årrække har Forsvarets Materieltjeneste (FMT) vurderet Sikorsky MH-60R som én blandt flere mulige kandidater til [Flyvevåbnets]s fremtidige skibsbaserede helikopter. I forsvarsforliget 2010-14 blev behovet for nye helikoptere til Eskadrille 723 (daværende SHT), formuleret og fastholdt som en prioritet igennem forhandlingerne om implementeringsplanen.

Dansk anskaffelse 
Den 21. november 2012 meddelte Forsvarets Materieltjeneste, at Forsvaret anskaffer 9 stk. MH-60R Seahawk til afløsning for de aldrende Lynx-helikoptere. De første tre helikoptere blev modtaget i 2016, mens de resterende seks blev leveret i perioden frem til sommeren 2018. Anskaffelsen af de amerikanske helikoptere betød samtidig, at både helikopterdæk og hangar på de fire inspektionsskibe af Thetis-klassen blev ombygget for at de kan huse de langt større helikoptere.

Produktion 

Det samlede U.S. Navy Seahawk-program forventes, at være på 298 MH-60R og 271 MH-60S helikoptere. Ved indgangen til første kvartal 2012 var der leveret 123 R-helikoptere til U.S. Navy. Sikorsky Aircraft og Lockheed Martin har kontrakt på at levere 139 R-helikoptere frem til 2013, mens resten af de næsten 300 R-helikoptere forventes leveret inden udgangen af 2018 .

Eksterne henvisninger 
Sikorsky Aircraft Corporation 

Lockheed Martin Corporation

Forsvarets Materieltjeneste

Dansk TV-dokumentar

Se også 
 Søværnets Helikoptertjeneste
 Eskadrille 723

Referencer 

Flådehelikoptere